Mesemondó versenyt tartottak | Képes Újság
Kezdőlap Hírek Magyarságunk Mesemondó versenyt tartottak
Mesemondó versenyt tartottak
Ismét mesemondó versenyt hirdetett a Horvátországi Magyar Pedagógusok Fóruma. A Laskói Általános Iskolával közösen szervezett eseményen idén 14 iskola 32 tanulója mérte össze mesemondási képességét.
Mondj el egy mesét! címmel negyedik éve rendez mesemondó versenyt a pedagógusszervezet és a laskói oktatási intézmény. A magyar nyelv ápolásához, pallérozásához, megszerettetéséhez nagyban hozzájárulnak az ilyen és ehhez hasonló versenyek. A vetélkedő célja, hogy a pedagógusok az iskolában folyó munka mellett a szabadidőben is népszerűsítsék az olvasást, és rávezessék a gyerekeket arra, hogy a könyv szórakoztat, ráadásul a meséket nemcsak meghallgatni, hanem olvasni és elmondani is jó.
A kis versenyzők több héten át készülnek a megmérettetésre, ez idő alatt az iskolában és otthon is folyamatosan gyakorolnak, hogy aztán a legjobb tudásuk szerint adják elő a zsűri, tanáraik és diáktársaik előtt a kiválasztott mesét.
Varga Erna, a pedagógusfórum elnökségi tagja, magyar tanügyi főtanácsos elmondta, a magyar tannyelvű iskolák mellett az anyanyelvápoló órákra járó diákok között is népszerű a verseny.
Tizennégy iskolát 32 tanuló képviselt idén. A diákok három korcsoportban versenyeztek, mindhárom csoport előadását háromtagú zsűri értékelte.
A bírálóbizottság feladata sohasem könnyű, mert a sok jó közül nehéz kiválasztani a legjobbakat. Így a helyezetteken kívül mindig kijelölnek különdíjasokat is, akik szintén jutalomban részesülnek. Az olvasást népszerűsítik a verseny díjai is: a gyerekek ugyanis könyveket nyernek a jó szereplésért.
A megtisztelő szerepre a szervezők nyugdíjas tanárokat, tanítónőket és óvónőket kérnek föl, akik mindig szívesen elvállalják ezt a feladatot.
A rendezvény az Emberi Erőforrások Minisztériuma és az Eötvös Loránd Tudományegyetem támogatásából valósult meg.
1. Kulenović Ilona –
I. Gundulić ÁI (Zágráb)
2. Barač Tena – HMOMK (Eszék)
3. Horvát Laura – F. K. Frankopan ÁI (Eszék) és Andócsi-Tar Bendegúz – HMOMK (Eszék)
Különdíj: Pozsár Edina – HMOMK (Eszék) és Marton Mateja – Laskói ÁI
1. Virág Lilla – Darázsi ÁI
2. Stigler Jessica – Laskói ÁI
3. Jurić Blanka – HMOMK (Eszék)
Különdíj: Kucsera Mercédesz – Darázsi ÁI
1. Horák Natália – Laskói ÁI
2. Geto Luca – Laskói ÁI
3. Csapó Adrienn – Hercegszőlősi ÁI
Különdíj: Szenn Emma – HMOMK (Eszék)